section_heading: Pozadina i snimanje
paragraph_text: Godine 1992. Megadeth je objavio Countdown to Extinction, album na kojemu su se nalazile pjesme kompaktnijih i pristupačnijih struktura. Zbog takvog je pristupa bio prodan u velikom broju primjeraka te su radiostanice često reproducirale njegove pjesme. Skladbe na Youthanasiji (iz 1994.) i Cryptic Writingsu slijedile su taj primjer te su četiri pjesme s potonjeg uratka ušle u top 20. Frontmen Dave Mustaine o komercijalnom uspjehu sastava rekao je: "Mislim da velik dio našeg uspjeha ima veze s time što smo voljni proučavati tržište i učiti. Mnogi glazbenici nemaju priliku doći na tržište s osmišljenom strategijom. Srećom po nas, naš menadžment podučio nas je kako proučiti ono što je suvremeno bez gubljenja integriteta; kako zadržati oštrinu i istovremeno se nastaviti baviti onime što je sada važno."